KOMMISSIONENS FORORDNING (EF) Nr. 661/97 af 16. april 1997 om gennemførelsesbestemmelser til Rådets forordning (EF) nr. 2201/96 for så vidt angår kvoteordningen for produkter forarbejdet på basis af tomater

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager (1), særlig artikel 6, stk. 5, og

ud fra følgende betragtninger:

I artikel 6, stk. 4, i forordning (EF) nr. 2201/96 er der fastsat bestemmelser om fordeling af den mængde friske tomater, der er bestemt til produktion af forarbejdede produkter, som giver ret til produktionsstøtte, mellem de pågældende virksomheder, der begyndte deres virksomhed tre produktionsår før det produktionsår, for hvilket fordelingen foretages; der bør også fastsættes regler om fordelingen mellem de virksomheder, der begyndte deres virksomhed mindre end tre produktionsår før det produktionsår, for hvilket fordelingen foretages; de betingelser, som virksomhederne skal opfylde for at kunne deltage i fordelingen, bør derfor fastlægges;

gennemførelsesbestemmelserne vedrørende støtteordningen for produkter forarbejdet på basis af frugt og grøntsager blev fastsat ved Kommissionens forordning (EF) nr. 504/97 (2);

for at tillade en vis udvikling i produktionsstrukturerne for de virksomheder, der forarbejder tomater, bør en vis procentdel af hver gruppe af færdige produkter, der tildeles hver medlemsstat, forbeholdes nye virksomheder; da der kun er begrænsede mængder til rådighed, bør der kun tildeles mængder til de virksomheder, som yder garanti med hensyn til effektivitet og varighed;

i henhold til artikel 6, stk. 4, i forordning (EF) nr. 2201/96 tages de mængder, der faktisk blev produceret i produktionsåret 1996/97, ikke i betragtning ved anvendelsen af bestemmelserne om fordeling mellem forarbejdningsvirksomhederne; konsekvenserne heraf bør drages for de virksomheder, der betragtes som nye i produktionsåret 1996/97, og alle andre berørte virksomheder indtil produktionsåret 1999/2000;

myndighederne tildeler hver forarbejdningsvirksomhed de mængder friske tomater, der kan anvendes til produktion af færdige produkter med ret til støtte; tildelingen sker ud fra oplysninger, som meddeles af virksomhederne; hersker der tvivl om nøjagtigheden af de modtagne oplysninger, skal myndighederne kunne udskyde tildelingen, indtil tvivlen er fjernet;

for at gøre kvoteordningen så effektiv som mulig i hver medlemsstat bør ikke-tildelte eller uudnyttede mængder omfordeles ligeligt mellem de virksomheder, der indgår kontrakter om sådanne supplerende mængder;

tildelingen af en særlig kvote til hver virksomhed indebærer, at udbetaling af produktionsstøtte begrænses til en fast mængde; målet med ordningen er overholdt, hvis kvoten overdrages til en anden virksomhed i forbindelse med en virksomhedsoverdragelse; overdragelsen kan være fuldstændig eller delvis, men skal indebære en forholdsvis overdragelse af retten til kvoten; kvoten bør også kunne overdrages i tilfælde af virksomhedssammenlægninger, der gennemføres i samme medlemsstat som den, hvor den virksomhed, som fremkommer ved sammenlægningen, er etableret;

med henblik på bedre at overholde forarbejdningskontrakterne bør det fastsættes, at forarbejdningsvirksomheden først skal forarbejde de mængder, der er omfattet af kontrakter, inden den begynder at forarbejde de øvrige mængder;

de i nærværende forordning fastsatte foranstaltninger skal erstatte foranstaltningerne i Kommissionens forordning (EØF) nr. 1794/93 af 30. juni 1993 om fastsættelse af gennemførelsesbestemmelser vedrørende producentstøtte for produkter forarbejdet på basis af tomater (3); nævnte forordning bør derfor ophæves;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -

UDSTEDT FØLGENDE FORORDNING:

Artikel 1

1. Medlemsstaterne foretager den fordeling, der er nævnt i artikel 6, stk. 4, i forordning (EF) nr. 2201/96, senest den 31. maj før hvert produktionsår.

2. Virksomheder, der:

- opfylder betingelserne i artikel 3 i forordning (EF) nr. 504/97

- har indgivet ansøgninger om producentstøtte for mindst et af de sidste tre produktionsår før det produktionsår, for hvilket fordelingen foretages

- eller påbegynder deres virksomhed i det produktionsår, for hvilket fordelingen foretages

kan deltage i den fordeling, der er nævnt i stk. 1.

Artikel 2

Uanset artikel 3 foretages den fordeling, der er nævnt i artikel 1, stk. 1, for hvert berørt virksomhed i forhold til gennemsnittet af de producerede mængder, for hvilke minimumsprisen blev overholdt i de sidste tre produktionsår før det år, for hvilket fordelingen foretages.

Dog indrømmes de virksomheder, der begyndte deres produktion:

a) i det næstsidste produktionsår før det år, for hvilket fordelingen foretages, en kvote, der beregnes på grundlag af gennemsnittet af de producerede mængder, for hvilke minimumsprisen blev overholdt i de sidste to produktionsår før det år, for hvilket fordelingen foretages

b) i det sidste produktionsår før det år, for hvilket fordelingen foretages, en kvote, der svarer til de producerede mængder, for hvilke minimumsprisen blev overholdt i det pågældende produktionsår.

Artikel 3

1. De nye forarbejdningsvirksomheder, der begynder at producere et færdigt produkt på basis af tomater i det produktionsår, for hvilket fordelingen foretages, indrømmes en produktionskvote på de i andet afsnit fastsatte betingelser, for så vidt de til de kompetente myndigheders tilfredshed kan garantere en effektiv og vedvarende produktion.

De producerende medlemsstater afsætter 2 % af de samlede mængder friske tomater, der er fastsat for hver gruppe af færdige produkter, til tildeling af kvoter til de i første afsnit omhandlede virksomheder. Den kvote, der tildeles hver virksomhed, må ikke overstige 70 % af dens forarbejdningskapacitet.

2. I denne forordning forstås ved ny virksomhed en virksomhed, der råder over det fornødne anlæg og materiel til at producere en gruppe af færdige produkter på basis af tomater, og som ikke blev indrømmet en kvote for denne gruppe i noget af de sidste tre produktionsår før det år, for hvilket fordelingen foretages.

Artikel 4

For produktionsåret 1997/98 indrømmes de virksomheder, som i produktionsåret 1996/97 blev indrømmet den kvote, som var forbeholdt nye virksomheder, en kvote svarende til de mængder, der faktisk blev produceret i det pågældende produktionsår, dog højst den kvote, der blev tildelt for 1996/97.

Medlemsstaterne tager ved anvendelse af artikel 2 i givet fald hensyn til de i første afsnit omhandlede mængder for produktionsåret 1997/98.

Artikel 5

Er de i artikel 2, 3 og 4 omhandlede mængder ikke alle blevet tildelt, fordeles de resterende mængder ligeligt mellem de i artikel 2, første afsnit, omhandlede forarbejdningsvirksomheder, der ansøger herom, idet der bl.a. tages hensyn til de virksomheder, som anvender ny produktionsteknik.

Artikel 6

1. De i artikel 3 omhandlede forarbejdningsvirksomheder giver de kompetente myndigheder meddelelse om deres forarbejdningskapacitet og den mængde råvarer, der forventes forarbejdet, senest den 15. januar før det produktionsår, for hvilket fordelingen foretages. Mængderne af råvarer opdeles i grupper af færdige produkter:

a) tomatkoncentrat, udtrykt i koncentrat med et tørstofindhold på 28 vægtprocent eller derover, men under 30 vægtprocent

b) konserverede hele flåede tomater

c) andre produkter på basis af tomater.

2. Medlemsstaterne kan undtagelsesvis og i behørig begrundede tilfælde acceptere meddelelser efter den i stk. 1 fastsatte frist, for så vidt dette ikke medfører, at de i artikel 3, stk. 1, andet afsnit, fastsatte mængder overskrides.

Artikel 7

1. Når en medlemsstats kompetente myndigheder har kontrolleret de støtteansøgninger, der omhandles i artikel 12 i forordning (EF) nr. 504/97, og allerede er i besiddelse af alle de oplysninger, der er nødvendige for at foretage den i artikel 2-5 i nærværende forordning omhandlede fordeling, tildeler de hver forarbejdningsvirksomhed en bestemt mængde friske tomater. Mængden opdeles i delmængder, der er bestemt til produktion af:

- tomatkoncentrat

- konserverede hele flåede tomater

- andre produkter på basis af tomater.

2. Hvis en medlemsstat konstaterer, at der ikke er indgået foreløbige kontrakter som omhandlet i artikel 6 og forarbejdningskontrakter som omhandlet i artikel 7 i forordning (EF) nr. 504/97 for hele den mængde, der er tildelt dens forarbejdningsvirksomheder, kan medlemsstaten beslutte at fordele den uudnyttede mængde mellem de forarbejdningsvirksomheder, som erklærer sig rede til at indgå forarbejdningskontrakter for disse mængder. Disse supplerende fordelinger af friske tomater gælder kun for det pågældende produktionsår.

Medlemsstaterne kan fordele sådanne supplerende mængder indtil senest den 15. oktober hvert år. De kompetente myndigheders meddelelse til de virksomheder, som får fordel af beslutningen om en supplerende fordeling, fritager disse virksomheder for forpligtelsen til at indgå ovennævnte foreløbige kontrakter for de mængder, der omfordeles på denne måde, med henblik på støtte. Forarbejdningskontrakterne indgås senest den 25. oktober.

3. Er der bevis for eller mistanke om uregelmæssigheder, eller er der indledt administrative eller retlige undersøgelser vedrørende støtteansøgningernes berettigelse, kan de kompetente myndigheder afslå at tildele den pågældende mængde, indtil tvisten er bilagt.

Artikel 8

1. I tilfælde af virksomhedsoverdragelse gælder følgende:

a) hvis en forarbejdningsvirksomhed, som er blevet indrømmet en forarbejdningskvote, sælger eller på anden måde overdrager virksomheden, skal den fuldt ud overdrage alle rettigheder som følge af den i artikel 2-5 fastsatte fordeling til den fysiske eller juridiske person, som overtager virksomheden

b) hvis en forarbejdningsvirksomhed, som er blevet indrømmet en forarbejdningskvote og råder over to eller flere fabrikker, der er bestemt til at producere færdige produkter på basis af tomater, skal den proportionalt overføre de under litra a) omhandlede rettigheder, der svarer til produktionen i den eller de fabrikker, der overdrages, til den fysiske eller juridiske person, som overtager virksomheden.

Forarbejdningsvirksomheden kan under ingen omstændigheder overdrage sine kvoterettigheder uden at overdrage sin(e) fabrik(ker).

Forarbejdningsvirksomhederne giver medlemsstatens kompetente myndigheder meddelelse om de i første afsnit omhandlede overdragelser.

2. I tilfælde af virksomhedssammenlægninger tillader den medlemsstat, på hvis område virksomhederne er aktive, overdragelsen af rettigheder til kvoter mellem de tidligere forarbejdningsvirksomheder og den virksomhed, som fremkommer ved sammenlægningen.

3. I de i stk. 1 og 2 omhandlede tilfælde træffer medlemsstaterne de foranstaltninger, der er nødvendige for at sikre, at overdragelsen af kvoter ikke får ufordelagtige følger for kvoteordningen.

Artikel 9

Først når en virksomhed har afsluttet forarbejdningen af alle de friske tomater, der er leveret i henhold til de kontrakter, som er omhandlet i artikel 7 i forordning (EF) nr. 504/97, må den forarbejde andre tomater.

Medlemsstaten træffer de fornødne foranstaltninger til at kontrollere, at første afsnit overholdes.

Artikel 10

Medlemsstaten træffer alle nødvendige foranstaltninger for at sikre, at:

- den mængde, der for hver medlemsstat og hver gruppe af produkter er fastsat i artikel 6, stk. 3, i forordning (EF) nr. 2201/96, ikke overskrides

- de mængder, der er omhandlet i artikel 5 og artikel 7, stk. 2, fordeles ligeligt mellem virksomhederne.

Artikel 11

Forordning (EØF) nr. 1794/93 ophæves.

Artikel 12

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. april 1997.

På Kommissionens vegne

Franz FISCHLER

Medlem af Kommissionen

(1) EFT nr. L 297 af 21. 11. 1996, s. 29.

(2) EFT nr. L 78 af 20. 3. 1997, s. 14.

(3) EFT nr. L 163 af 6. 7. 1993, s. 23.